b'\n_START_ARTICLE_\nPozavna\n_START_PARAGRAPH_\nPozavna (tudi trombon) je aerofono glasbilo iz skupine trobil. Slovenci smo ime pozavna prevzeli iz nem\xc5\xa1kega jezika (Posaune), sicer pa naziv instrumenta trombon prihaja iz italijan\xc5\xa1\xc4\x8dine (tromba = trobenta + "one" = trombone; kar pomeni - velika trobenta). Pozavne so trobentam sorodna dru\xc5\xbeina, ker imajo cilindri\xc4\x8dno, dvakrat prepognjeno cev in ustnik, ki je po obliki enak trobentinemu, vendar ve\xc4\x8dji. V orkesterski partituri se nahajajo med trobento (vi\xc5\xa1jim) in tubo (ni\xc5\xbejim trobilnim instrumentom). Naziv glasbenika, ki izvaja glasbo na ta instrument, je pozavnist.'